Diari Oficial de la Generalitat Valenciana


Sumari del DOGV 7289, del 05-06-2014 (2014/5081)

ORDE 43/2014, de 3 de juny, de la Conselleria d'Educació, Cultura i Esport, per la qual es convoquen ajudes econòmiques per a les corporacions locals i entitats sense ànim de lucre que mantenen conservatoris o centres privats autoritzats d'ensenyances elementals o professionals de música durant l'exercici 2014.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7289

Data del DOGV
:   05-06-2014

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2014/5081


Data del document
:   03-06-2014

Organisme emissor
:   Conselleria d'Educació, Cultura i Esport

Tipus de document
:   Ordre

Correcció d'errades

Anàlisi jurídica

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * ajuda pública

ORDE 43/2014, de 3 de juny, de la Conselleria d'Educació, Cultura i Esport, per la qual es convoquen ajudes econòmiques per a les corporacions locals i entitats sense ànim de lucre que mantenen conservatoris o centres privats autoritzats d'ensenyances elementals o professionals de música durant l'exercici 2014. [2014/5081]  
El capítol VI del títol I de la Llei Orgànica 2/2006, de 3 de maig, d'Educació (BOE 106, 04.05.2006), modificada per la Llei Orgànica 8/2013, de 9 de desembre, per a la millora del sistema educatiu (BOE 295, 10.12.2013), regula les ensenyances artístiques, i entre estes l'ensenyança de la música, i l'article 47 establix que les administracions educatives facilitaran la possibilitat que l'alumnat puga cursar al mateix temps música i educació secundària.  
En esta línia, la Generalitat, com en anys anteriors, busca la cooperació institucional per a millorar la qualitat dels servicis educatius, impulsant i emparant iniciatives públiques i privades, a fi d'harmonitzar la simultaneïtat d'estos nivells educatius.  
La Conselleria d'Educació, Cultura i Esport és conscient de la importància de la música a la Comunitat Valenciana i de l'esforç econòmic que les corporacions locals i altres entitats privades estan realitzant per a oferir als ciutadans de la Comunitat una ensenyança de la música de qualitat i el més pròxima possible al lloc de residència del ciutadà. Per este motiu, encara que la música no és una ensenyança de caràcter obligatori, al llarg d'estos anys passats, sempre que les disponibilitats pressupostàries ho han permés, s'ha incrementat en els pressupostos la línia de subvenció a l'ensenyança de la música.  
  
A pesar de les greus circumstàncies econòmiques, la Generalitat continua apostant per la col·laboració institucional entre sector públic i sector privat, i s'ha realitzat un important esforç per mantindre les convocatòries d'ajudes als conservatoris i centres privats autoritzats de música, i hi ha la intenció de recuperar en el futur l'impuls pressupostari que permetia mantindre i acréixer la difusió de l'ensenyança de la música en tot el territori de la Comunitat Valenciana.  
  
La Conselleria d'Educació, Cultura i Esport, a través d'esta orde, convoca subvencions per a l'exercici 2014, que contribuïsquen al finançament parcial dels conservatoris municipals i dels centres privats autoritzats sense ànim de lucre per a impartir ensenyances elementals o professionals de música.  
En un intent d'una major racionalització i eficiència del gasto, s'ha buscat, a través de la baremació, impulsar la col·laboració entre els distints ajuntaments i entitats privades, ja siga a través de mancomunar servicis o un altre tipus d'acords que permeten, amb un estalvi en el gasto, continuar prestant el servici educatiu de l'ensenyança de la música.  
  
Amb esta finalitat, de conformitat amb el que establixen la Llei 38/2003, de 17 de novembre, General de Subvencions (BOE 276, 18.11.2003); el Reglament General de Subvencions aprovat per Reial Decret 887/2006, de 21 de juliol (BOE 176, 25.07.2006), i el Decret Legislatiu, de 26 de juny de 1991, del Govern Valencià, pel qual s'aprova el Text Refós de la Llei d'Hisenda Pública de la Generalitat Valenciana, i en virtut de les atribucions que em conferix l'article 47.3 del mencionat text refós, i vista la proposta de la Direcció General de Centres i Personal Docent de data 9 de maig de 2014 i d'acord amb esta,  
  
  
ORDENE  
  
Primer  
La Conselleria d'Educació, Cultura i Esport, dins dels límits pressupostaris que s'aproven per a esta finalitat, concedirà ajudes dirigides a les corporacions locals i entitats privades sense ànim de lucre de la Comunitat Valenciana, titulars dels següents centres dedicats a impartir l'ensenyança de la música, d'acord amb el Reial Decret 303/2010, de 15 de març (BOE 86, 09.04.2010l):  
- Conservatoris d'ensenyances elementals o professionals de música, sempre que no hagen subscrit convenis amb la Conselleria d'Educació, Cultura i Esport per al seu sosteniment econòmic.  
- Centres privats autoritzats d'ensenyances elementals o professionals de música, de titularitat d'entitats privades sense ànim de lucre.  
  
  
Segon  
1. Les ajudes a què fa referència l'article anterior contribuiran al finançament parcial dels gastos corrents realitzats en l'exercici 2014, pels titulars dels conservatoris i els centres privats autoritzats per a impartir les ensenyances elementals o professionals de música.  
  
2. La línia de subvenció T2463000, del capítol IV, de la secció, servici, centre gestor i programa 01.26.49.874.26, d'Ensenyança Secundària i de Règim Especial, destina un crèdit màxim a l'esmentada finalitat de 3.400.000 euros.  
3. L'esmentat import podrà ser incrementat com a conseqüència d'una generació, una ampliació o una incorporació de crèdit que no requerirà una nova convocatòria de conformitat amb el que preveu l'article 58, apartat 2, lletra a, punt quart, del Reglament de la Llei General de Subvencions. Així mateix, el mencionat import podrà ser minorat quan, en el marc de les polítiques d'estabilitat pressupostària sostenibilitat financera, s'adopten mesures de no-disponibilitat que afecten els crèdits de la línia de subvenció que el finança.  
  
Tercer  
Esta convocatòria, de conformitat amb els articles 3.4 i 7.4 del Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques (DOCV 5596, 11.09.2007), està exempta de notificació a la Comissió Europea perquè no és aplicable l'article 107, apartat 1 del Tractat de Funcionament de la Unió Europea, en la mesura que no afecta els intercanvis comercials entre els estats membres.  
  
  
Quart  
S'aproven les bases per les quals es regix esta convocatòria, incloses com a annex I de la present orde, així com el model d'instància, inclòs com a annex II i la resta d'annexos.  
  
DISPOSICIÓ ADDICIONAL  
  
Única  
Es delega en la Direcció General de Centres i Personal Docent la facultat de concedir o denegar estes ajudes i se l'autoritza perquè dicte les resolucions i instruccions necessàries per a l'execució d'esta orde; a més, se l'autoritza perquè dicte resolucions que complementen o modifiquen les resolucions anteriors en cas de necessitat, de conformitat amb l'article 19, punt 4, de la Llei General de Subvencions, segons el qual tota alteració de les condicions tingudes en compte per a la concessió de la subvenció, i en tot cas l'obtenció concurrent d'altres aportacions fora dels casos permesos en la norma reguladora, podran donar lloc a la modificació de la resolució de concessió, en els termes establits en la normativa reguladora de la subvenció.  
  
Es delega en la Direcció General de Centres i Personal Docent la resolució dels expedients de reintegrament de la subvenció que siguen pertinents i se l'autoritza per a l'ampliació dels terminis de presentació d'instàncies i justificacions, quan es considere aconsellable per al desplegament i execució d'esta orde, d'acord amb l'article 49 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú (BOE 285, 27.11.1992).  
  
DISPOSICIÓ FINAL  
  
Única  
Esta orde produirà efectes l'endemà de ser publicada en el Diari Oficial de la Comunitat Valenciana.  
De conformitat amb el que establixen els articles 107, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, contra esta orde, que posa fi a la via administrativa, els interessats la podran interposar un recurs potestatiu de reposició o plantejar directament un recurs contenciós administratiu, en els terminis i davant dels òrgans que s'indiquen a continuació:  
  
a) El recurs de reposició haurà d'interposar-se davant de la consellera d'Educació, Cultura i Esport, en el termini d'un mes a comptar de l'endemà de ser publicada.  
b) El recurs contenciós administratiu haurà de plantejar-se davant del Tribunal Superior de Justícia de la Comunitat Valenciana en el termini de dos mesos a comptar de l'endemà de ser publicada o a partir de l'endemà del dia que es notifique la resolució expressa del recurs de reposició o que este haja de considerar-se presumptament desestimat.  
  
València, 3 de juny de 2014  
  
La consellera d'Educació, Cultura i Esport,  
MARÍA JOSÉ CATALÁ VERDET  
  
  
ANNEX I  
Bases de la convocatòria  
  
Primera. Objecte de la subvenció  
Les ajudes s'atorgaran, en concepte de subvenció, a fi de contribuir parcialment al finançament dels gastos corrents realitzats pels titulars dels conservatoris i dels centres privats autoritzats.  
  
Estes ajudes seran concedides pel procediment de concurrència i prorrateig, d'acord amb l'article 22, apartats primer i segon, de la Llei 38/2003, de 17 de novembre, General de Subvencions (BOE 276, 18.11.2003).  
  
Segona. Sol·licitants  
1. Podran sol·licitar estes ajudes, les corporacions locals i les entitats privades sense ànim de lucre, titulars dels centres privats autoritzats per a impartir les ensenyances musicals que estiguen ubicades a la Comunitat Valenciana.  
2. No podran optar a l'obtenció de la subvenció a què fa referència esta convocatòria, les corporacions locals o entitats privades sense ànim de lucre que es troben en algun dels casos següents:  
a) En el cas d'entitats privades, no haver acreditat la seua condició d'entitats sense ànim de lucre.  
b) No tindre autorització administrativa per a impartir les ensenyances musicals corresponents o no tindre subscrit el conveni de reconeixement de la validesa acadèmica oficial de les ensenyances de música amb efectes del curs escolar 2013-2014.  
c) Haver subscrit un conveni amb la Conselleria d'Educació, Cultura i Esport per a passar a la xarxa pública dependent de la Generalitat o per al seu sosteniment econòmic.  
d) No haver presentat la justificació d'este mateix tipus d'ajudes en cas d'haver resultat beneficiaris en la convocatòria de l'any anterior.  
  
e) No haver iniciat l'activitat del centre de música d'acord amb el calendari escolar.  
f) Quan la totalitat del personal docent i no docent del centre de música no es trobe d'alta en el règim de Seguretat Social que els corresponga, segons la normativa aplicable.  
g) No trobar-se al corrent de les seues obligacions tributàries i de Seguretat Social, segons el que establix el punt 1 lletra e de l'article 14 de la Llei 38/2003, de 17 de novembre, General de Subvencions.  
h) Haver incomplit qualsevol altre requisit exigit en esta orde de convocatòria.  
3. A més, no podran obtindre la condició de beneficiaris d'estes subvencions les persones o entitats en què concórrega alguna de les circumstàncies següents:  
a) Haver sigut condemnades, per mitjà de sentència ferma, a la pena de pèrdua de la possibilitat d'obtindre subvencions o ajudes públiques.  
b) Haver sol·licitat la declaració de concurs; haver sigut declarats insolvents en qualsevol procediment; trobar-se declarats en concurs; estar subjectes a intervenció judicial, o haver sigut inhabilitats conforme a la Llei Concursal, sense que haja conclòs el període d'inhabilitació fixat en la sentència de qualificació del concurs.  
c) Haver donat lloc, per causa per la qual hagen sigut declarades culpables, a la resolució ferma de qualsevol contracte subscrit amb l'Administració.  
d) Estar incursos, la persona física, els administradors de les societats mercantils o aquells que detenen la representació legal d'altres persones jurídiques, en algun dels supòsits de la Llei 5/2006, de 10 d'abril, d'Incompatibilitats dels Membres del Govern de la Nació i dels Alts Càrrecs de l'Administració General de l'Estat; de la Llei 53/1984, de 26 de desembre, d'Incompatibilitats del Personal al Servici de les Administracions Públiques, o que es tracte de qualsevol dels càrrecs electius regulats en la Llei Orgànica 5/1985, de 19 de juny, de Règim Electoral General, en els termes establits en esta o en la Llei 1/1987, de 31 de març, de la Generalitat, Electoral Valenciana.  
  
e) Tindre residència fiscal en un país o territori qualificat reglamentàriament com a paradís fiscal.  
f) Haver sigut sancionat mitjançant una resolució ferma amb la pèrdua de la possibilitat d'obtindre subvencions segons la Llei General de Subvencions o la Llei General Tributària.  
No podran accedir a la condició de beneficiàries, les agrupacions previstes en el segon paràgraf de l'apartat 3 de l'article 11 de la Llei General de Subvencions, quan concórrega alguna de les prohibicions anteriors en qualsevol dels seus membres.  
4. En cap cas podran obtindre la condició de beneficiaris d'estes subvencions les associacions incurses en les causes de prohibició previstes en els apartats 5 i 6 de l'article 4 de la Llei Orgànica 1/2002, de 22 de març, reguladora del dret d'associació.  
Tampoc podran obtindre la condició de beneficiari d'estes subvencions les associacions respecte de les quals s'haja suspés el procediment administratiu d'inscripció per trobar-se indicis racionals d'il·licitud penal, en aplicació del que disposa l'article 30.4 de la Llei Orgànica 1/2002, fins que no recaiga una resolució judicial ferma en la virtut de la qual puga practicar-se la inscripció en el registre corresponent.  
  
  
Tercera. Formalització  
1. Les sol·licituds es formalitzaran d'acord amb el model que acompanya com a annex II la present convocatòria, i aniran dirigides a la direcció territorial d'Educació, Cultura i Esport corresponent. Estos models de sol·licitud estan a disposició dels interessats en la pàgina web ?http://www.cece.gva.es/subvencions?.  
2. Les instàncies, junt amb els annexos i la documentació, es podran presentar en les direccions territorials d'Educació, Cultura i Esport corresponents, o a través de qualsevol dels mitjans establits en l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
En el cas d'enviament per correu certificat, la presentació de la documentació en l'oficina de correus corresponent haurà de realitzar-se en sobre obert, a fi que l'exemplar destinat a la Conselleria d'Educació, Cultura i Esport siga segellat i datat abans de ser certificat, de conformitat amb l'article 31 del Reial Decret 1829/1999, de 3 de desembre, pel qual s'aprova el Reglament que regula la prestació dels servicis postals (BOE 313, 31.12.1999).  
3. El termini per a la presentació de les sol·licituds serà de 15 dies hàbils a comptar de l'endemà de la publicació de l'orde en el Diari Oficial de la Comunitat Valenciana. L'incompliment del mencionat termini determinarà l'exclusió de la convocatòria.  
  
Quarta. Documentació  
La sol·licitud ha d'anar acompanyada de la documentació següent:  
A) Documentació a presentar per tots els sol·licitants:  
1. Certificació de l'acord del ple de la corporació local o de l'acord de la comissió de govern, o declaració responsable del representant de la titularitat de l'entitat privada corresponent, en la qual s'incloga la sol·licitud d'ajuda que es pretén obtindre, a més del compromís de la corporació local o entitat privada de complir amb les obligacions que es deriven de la recepció de la subvenció en cas que resulten beneficiaris. A més, en el cas de centres de titularitat d'una corporació local en esta certificació ha de constar el compromís d'incloure una partida pressupostària destinada al manteniment del conservatori municipal de música per a l'exercici 2014.  
2. Certificació acreditativa de la secretaria de la corporació local o declaració responsable del representant de la titularitat de l'entitat privada en què consten els conceptes, la periodicitat de la meritació i el corresponent import de les aportacions econòmiques que l'alumnat del centre de música ha de satisfer durant l'últim trimestre de 2013 i els tres primers trimestres de l'exercici 2014 per l'ensenyança (ingrés, matrícula general, matrícula per assignatura, etc.).  
3. Pressupost previst d'ingressos i gastos per al funcionament del centre de música durant l'últim trimestre de 2013 i els tres primers trimestres de 2014, segons el model inclòs com a annex II.a en esta orde.  
  
4. Certificació de la secretaria de l'entitat local o declaració responsable del representant de la titularitat de l'entitat privada en què conste la relació nominal de la totalitat de la plantilla del personal docent del centre de música del curs 2013-2014, així com que la totalitat d'estos es troben d'alta en el règim de la Seguretat Social que li correspon, segons el model inclòs com a annex II.b en la present orde.  
  
5. Certificació de la secretaria de l'entitat local o declaració responsable del representant de la titularitat de l'entitat privada en què conste la relació nominal de la totalitat de la plantilla del personal no docent del centre de música del curs 2013-2014, així com que la totalitat d'estos es troben d'alta en el règim de la Seguretat Social que els correspon, segons el model inclòs com a annex II.c en la present orde.  
  
6. Model de domiciliació bancària, que haurà d'anar acompanyat de l'escrit, segellat i firmat per l'entitat bancària, on figure el compte i el titular. El model de domiciliació bancària esta disponible en la pàgina web ?http://www.cece.gva.es/subvencions?, o en l'Orde 18/2011, de 17 de juny, de la Conselleria d'Economia, Hisenda i Ocupació, per la qual es regula la comprovació i el procediment de registre de comptes bancaris de les persones físiques i jurídiques que es relacionen econòmicament amb l'Administració de la Generalitat (DOCV 6548, 21.06.2011).  
  
B) Documentació addicional a presentar únicament per les corporacions locals titulars de conservatoris:  
7. En cas que la gestió del conservatori es realitze a través d'organismes autònoms, empreses públiques o altres ens de dret públic dependents de l'entitat local, s'ha d'aportar una certificació de la secretaria de la corporació local en què s'acredite la titularitat d'esta respecte d'aquells.  
C) Documentació addicional a presentar únicament per les entitats privades sense ànim de lucre titulars de centres privats autoritzats:  
  
8. Documentació acreditativa de la capacitat del signatari de la sol·licitud per a representar l'entitat (document públic o, almenys, certificació de l'acord adoptat per l'òrgan de govern que corresponga, en el qual es faculte el representant per a subscriure la petició) i fotocòpia del DNI.  
  
9. Certificat actualitzat expedit pel Registre d'Associacions o de Fundacions, acreditatiu de la inscripció de l'entitat en el mencionat registre, en cas que es tracte d'una entitat d'este tipus; en altres casos, fotocòpia compulsada de la totalitat dels estatuts de l'entitat, visats pel registre corresponent, on ha de constar explícitament la inexistència d'ànim de lucre.  
10. Fotocòpia compulsada de la targeta de persones jurídiques i entitats en general en què conste el CIF de l'entitat.  
11. Els certificats d'estar al corrent amb la hisenda estatal, la hisenda autonòmica i la Seguretat Social no serà necessari aportar-los si s'autoritza la Conselleria d'Educació, Cultura i Esport a reclamar-los directament. Amb este fi, s'haurà de marcar la casella corresponent de la sol·licitud.  
12. Fotocòpia compulsada de l'ITA (informe de treballadors en alta) actualitzat i, si és el cas, dels rebuts de pagament del Règim Especial de Treballadors Autònoms del mateix mes, on consten tots els membres de la plantilla de personal docent i no docent del centre autoritzat d'ensenyances musicals.  
La documentació a què es referixen els apartats 6, 7, 8, 9 i 10 d'esta base quarta no serà necessari aportar-la si les circumstàncies no han variat respecte a l'any anterior. En este cas, només ha de figurar en cada un dels apartats que apareixen en l'apartat J de l'annex II d'esta orde que ja es va entregar i que no hi ha hagut canvi respecte a l'any anterior.  
  
Tots els documents que s'aporten hauran de ser originals o fotocòpies compulsades. Les compulses de les fotocòpies han de ser efectuades pel registre que remetrà la documentació, sempre que este registre pertanga a l'Administració General de l'Estat o a qualsevol administració de les comunitats autònomes, o a la d'alguna de les entitats que integren l'Administració local, si en este últim cas s'ha subscrit l'oportú conveni, d'acord amb els articles 38.4 apartats a i b i 38.5 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i amb l'article 6.3 del Decret 130/1998, de 8 de setembre, del Govern Valencià, de registre d'entrada i eixida de sol·licituds, escrits, comunicacions i documents de l'Administració de la Generalitat (DOGV 3339, 28.09.1998).  
  
  
Quinta. Tramitació per part de les direccions territorials d'Educació, Cultura i Esport  
1. En compliment de l'article 71.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, si després de la recepció de la instància i la documentació adjunta s'observa que falten documents o dades essencials per a la resolució de l'expedient, la direcció territorial d'Educació, Cultura i Esport corresponent els reclamarà, per correu certificat i amb justificant de recepció, a l'entitat sol·licitant i li concedirà un termini de 10 dies perquè puga esmenar la falta o adjuntar els documents preceptius, amb indicació que, si no ho fa, es considerarà que ha desistit de la seua petició. En este cas, la direcció territorial d'Educació, Cultura i Esport, remetrà l'expedient, en què farà constar la dita incidència, a la Direcció General de Centres i Personal Docent, la qual declararà l'esmentat desistiment en la resolució de la convocatòria a què fa referència la base octava de la present orde.  
  
2. Una vegada completats els expedients, la Inspecció educativa emetrà un informe, ajustat al model que serà remés per la Direcció General de Centres i Personal Docent, sobre els punts següents:  
  
- Comprovació de les dades aportades per l'entitat sol·licitant en la instància respecte a la realitat del centre de música, fonamentalment quant a les matèries següents:  
a) Nombre d'especialitats instrumentals impartides en el centre de música i distribució de l'alumnat en les dites especialitats.  
b) En el cas de conservatoris o centres privats autoritzats d'ensenyances professionals, nombre total d'alumnes oficials matriculats en l'ensenyança professional de música.  
c) Nombre total d'alumnes oficials del centre de música.  
d) Plantilla del personal docent del centre de música, amb especial atenció a la contractació (inici i final del període contractat i nombre d'hores, modificacions d'estes al llarg del curs, etc.) i a la titulació i especialitat del professorat.  
e) Nombre d'alumnes domiciliats en poblacions diferents de la població on està ubicat el centre.  
f) Compliment dels requisits generals de la convocatòria per part de l'entitat sol·licitant.  
En el termini de 15 dies a partir de l'endemà de l'últim dia hàbil per a la presentació d'instàncies, les direccions territorials enviaran a la Direcció General de Centres i Personal Docent els expedients complets i degudament omplits, junt amb l'informe de la Inspecció educativa, a fi que es duga a terme la tramitació corresponent.  
  
  
Sexta. Comissió avaluadora  
1. L'examen i la valoració dels expedients presentats i dels informes emesos per la Inspecció, així com la consegüent proposta de concessió i denegació de les ajudes, correspondran a una comissió, que estarà composta per:  
President:  
La subdirectora general de Centres Docents.  
Vocals:  
- La cap del Servici de Títols, Beques i Ajudes a l'Estudi de la Direcció General de Centres i Personal Docent.  
- Un inspector d'Educació, designat per la Secretaria Autonòmica d'Educació i Formació.  
- Un representant de la Federació Valenciana de Municipis i Províncies.  
- Un representant de la Federació de Centres de Música Autoritzats i Conservatoris de la Comunitat Valenciana.  
- Un director de conservatori de titularitat de la Generalitat, designat per la Direcció General de Centres i Personal Docent.  
- Un representant del Servici de Centres Concertats i Centres Privats de la Direcció General de Centres i Personal Docent.  
- Un representant del Servici d'Ensenyances de Règim Especial de la Direcció General de Formació Professional i Ensenyances de Règim Especial.  
- Els caps de secció de Centres de les direccions territorials d'Educació, Cultura i Esport de les respectives províncies, o funcionari designat per la direcció territorial corresponent.  
- Un funcionari de la Conselleria d'Educació, Cultura i Esport, que realitzarà les funcions de secretari de la comissió, amb veu però sense vot.  
En cas de vacant, absència, malaltia o qualsevol altra causa legal, el règim de suplències serà el següent:  
- El president i el secretari de la comissió podran ser substituïts per altres funcionaris de la Direcció General de Centres i Personal Docent.  
2. En el que no preveu el punt anterior, la comissió ajustarà el seu funcionament al que establix el capítol II, del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sobre òrgans col·legiats.  
  
  
Sèptima. Criteris de valoració  
1. La distribució de la dotació pressupostària d'esta convocatòria entre els distints grups de centres de música que participen, atenent les ensenyances elementals o professionals que impartixen, es realitzarà de la manera següent:  
- Per als conservatoris i centres privats autoritzats d'ensenyances elementals: el 5 % de la dotació pressupostària.  
- Per als conservatoris i centres privats autoritzats d'ensenyances professionals: el 95 % de la dotació pressupostària.  
2. La comissió avaluadora efectuarà la valoració dels expedients presentats i l'assignació de l'import de les ajudes previstes en esta orde, tenint en compte les bases de la convocatòria i els criteris següents i segons el tipus de centre pel que fa a les ensenyances elementals o professionals impartides:  
2.1. Conservatoris i centres privats autoritzats d'ensenyances elementals de música  
A) Nombre d'hores de contractació del personal docent del centre de música (fins a 5 punts), d'acord amb els intervals i les puntuacions següents, i tenint en compte que per a determinar les hores reals de contractació, es considerarà l'inici i finalització de la contractació i la seua adequació al període lectiu del curs 2013-2014 (octubre de 2013 a juny de 2014):  
  
Nre. hores contractació Puntuació assignada  
Fins a 100 1  
767-082 1  
089-289 7  
455-094 7  
Més de 220 5  
  
B) Nombre d'especialitats impartides pel centre de música en relació amb la totalitat de les establides en el currículum d'ensenyances elementals de música, regulat pel Decret 159/2007, de 21 de setembre, del Consell, pel qual s'establix el currículum de les ensenyances elementals de música i es regula l'accés a estes ensenyances (DOCV 5606, 25.09.2007) (fins a 1 punt). Punts = (nre. d'especialitats del centre / total especialitats d'ensenyances elementals).  
C) Inexistència, en la mateixa localitat, d'escoles de música inscrites en el Registre de Centres Docents de la Comunitat Valenciana (1 punt).  
D) Proporció d'alumnat matriculat en les especialitats que integren les agrupacions instrumentals de corda-arc, vent-metall, vent-fusta i percussió, en relació amb l'alumnat matriculat en el conjunt de les especialitats instrumentals impartides pel centre de música (fins a 1 punt).  
  
  
Punts = alumnes C-A + V-M + V-F + P  
 alumnes totes especialitats  
  
  
E) Contribució econòmica de l'alumnat al gasto global del centre de música en l'últim trimestre de 2013 i els tres primers trimestres de l'exercici 2014 (fins a 2 punts).  
  
Punts = gastos globals - aportació de l'alumnat × 2  
 gastos globals   
  
  
2.2. Conservatoris i centres privats autoritzats d'ensenyances professionals de música  
A) Nombre d'hores de contractació del personal docent del centre de música (fins a 5 punts), d'acord amb els intervals i les puntuacions següents, tenint en compte que per a determinar les hores reals de contractació, es considerarà l'inici i finalització de la contractació i la seua adequació al període lectiu del curs 2013-2014 (octubre de 2013 a juny de 2014):  
  
Nre. d'hores de contractació Puntuació assignada  
Fins a 300 1  
028-405 6  
238-235 0  
945-150 0  
Més 900 5  
  
B) Nombre d'especialitats impartides pel centre de música en relació amb la totalitat de les establides en el currículum d'ensenyances professionals de música, regulat pel Decret 158/2007, de 21 de setembre, del Consell, pel qual s'establix el currículum de les ensenyances professionals de música i es regula l'accés a estes ensenyances (DOCV 5606, 25.09.2007) (fins a 1,5 punts).  
  
Punts = nre. d'especialitats d'ensenyances professionals del centre × 1,5  
 total especialitats d'ensenyances professionals   
  
  
  
C) Proporció d'alumnat matriculat en les especialitats corresponents a les ensenyances professionals en relació amb la totalitat d'alumnat matriculat en el conjunt d'especialitats instrumentals impartides pel centre de música (fins a 3 punts).  
  
Punts = alumnes ensenyança professional × 3  
 total alumnes   
  
  
D) Proporció d'alumnat matriculat en les especialitats que integren les agrupacions instrumentals de corda-arc, vent-metall, vent-fusta i percussió, en relació amb l'alumnat matriculat en el conjunt de les especialitats instrumentals impartides pel centre de música (fins a 1 punt).  
  
  
Punts = alumnes C-A + V-M + V-F + P  
 alumnes totes especialitats  
  
  
  
E) Contribució econòmica de l'alumnat al gasto global del centre de música en l'últim trimestre de 2013 i els tres primers trimestres de l'exercici 2014 (fins a 2 punts).  
  
Punts = gastos globals - aportació de l'alumnat × 2  
 gastos globals   
  
  
3. Quan un conservatori o un centre privat autoritzat d'ensenyances de música tinga alumnes empadronats en localitats diferents de la del centre, s'incrementarà la puntuació d'acord amb el percentatge següent:  
  
- del 5 % al 10 % d'alumnat d'altres localitats: 0,5 punts  
- del 10 % al 20 % d'alumnat d'altres localitats: 1 punt  
- més del 20 % d'alumnat d'altres localitats: 1,5 punts  
4. A més dels elements de baremació assenyalats en els dos apartats anteriors, es doblarà la puntuació obtinguda arran de l'aplicació de l'anterior barem, en cas que la titularitat del centre de música corresponga a una corporació local o una entitat pública dependent d'esta.  
  
5. Cap entitat beneficiària podrà rebre per la convocatòria en concepte d'ajuda econòmica per al centre de música una quantitat superior a la menor de les següents:  
a) L'ajuda sol·licitada per l'entitat.  
b) El 75 % de la diferència entre el total d'ingressos i el total de gastos per al manteniment del centre de música durant l'últim trimestre de 2013 i els tres primers trimestres de 2014.  
Quan la subvenció resulte superior a la menor de les dos quantitats mencionades en l'apartat anterior, s'assignarà directament esta última al sol·licitant en qui concórrega la circumstància descrita. La quantitat sobrant en cada grup de centres es distribuirà aplicant els mateixos criteris de valoració, entre els sol·licitants del mateix grup que encara no hagen arribat a aquells límits i així, successivament, fins que no quede cap quantitat per repartir.  
  
Octava. Resolució  
1. Una vegada realitzada la proposta de la comissió avaluadora sobre l'adjudicació de quantitats i la denegació de subvenció a les institucions que no complisquen els requisits previstos en l'orde de convocatòria, l'òrgan instructor del procediment emetrà un informe de conformitat i elevarà al director general la proposta de resolució, que resoldrà per delegació del conseller.  
En tot cas, la denegació de la subvenció ha de ser motivada i les raons han de fer-se constar en la resolució d'adjudicació.  
2. La resolució a què fa referència esta base ha de ser dictada i publicada en el termini màxim de sis mesos des de la finalització del termini de presentació de les sol·licituds. En cas que, havent transcorregut este termini, no s'haja dictat cap resolució, les sol·licituds presentades es consideraran desestimades per silenci administratiu, d'acord amb l'article 55 de la Llei 9/2001, de 21 de desembre, de la Generalitat, de Mesures Fiscals, de Gestió Administrativa i Financera i d'Organització de la Generalitat Valenciana, sense perjuí de l'obligació de l'Administració de resoldre de conformitat amb el que disposa l'article 42 de la Llei 30/1992, de Règim Jurídic de les Administracions Públiques i del Procediment Administratiu Comú.  
L'esmentada resolució serà publicada en el Diari Oficial de la Comunitat Valenciana, de conformitat amb el que establix l'article 18 de la Llei 38/2003, de 17 de novembre, General de Subvencions.  
  
Novena. Obligacions dels beneficiaris  
1. Els beneficiaris de la subvenció han de complir les obligacions següents:  
a) Mantindre, com a mínim, el volum de contractació de personal docent que haja sigut considerat per a la concessió de la subvenció, així com el funcionament del centre de música, durant els períodes lectius del l'últim trimestre de 2013 i els tres primers trimestres de l'exercici 2014.  
b) Justificar davant de la Direcció General de Centres i Personal Docent l'ajuda en els termes i terminis previstos en la base onze de la present orde.  
c) El sotmetiment a les actuacions de comprovació a efectuar per la Conselleria d'Educació, Cultura i Esport de la Generalitat, així com qualssevol altres de comprovació i control financer que puguen realitzar els òrgans de control competents, tant nacionals com comunitaris, aportant tota la informació que li siga requerida en l'exercici de les actuacions anteriors.  
d) Comunicar a la Direcció General de Centres i Personal Docent de la Conselleria d'Educació, Cultura i Esport l'obtenció d'altres subvencions, ajudes, ingressos o recursos que financen les activitats subvencionades. Esta comunicació haurà d'efectuar-se tan prompte com es conega i, en tot cas, amb anterioritat a la justificació de l'aplicació donada als fons percebuts.  
e) Estar al corrent de les seues obligacions tributàries i davant de la Seguretat Social al dictar-se la resolució de concessió i del pagament de la subvenció.  
f) Conservar els documents justificatius de l'aplicació dels fons rebuts, incloent-hi els documents electrònics, mentres puguen ser objecte de les actuacions de comprovació i control.  
g) Incloure, en la publicitat del centre de música, el fet d'estar subvencionat parcialment per la Conselleria d'Educació, Cultura i Esport de la Generalitat.  
h) Procedir al reintegrament dels fons percebuts en els supòsits previstos en la base dotze d'esta orde de convocatòria.  
i) Col·laborar en coordinació amb la Conselleria d'Educació, Cultura i Esport pel que fa a la planificació que la dita conselleria puga elaborar en el camp de l'ensenyança musical.  
2. L'incompliment de les anteriors obligacions constituïxen infraccions administratives que seran sancionades, d'acord amb el títol IV de la Llei 38/2003, General de Subvencions.  
  
Deu. Règim de pagament de la subvenció  
Les subvencions a què fa referència la present orde se satisfaran de la manera següent segons la titularitat del centre de música:  
A) Corporacions locals  
En virtut d'allò que preveu l'article 47 bis del text refós de la Llei d'Hisenda Pública de la Generalitat abans esmentat, les ajudes econòmiques de la present convocatòria se satisfaran a les corporacions locals beneficiàries d'acord amb el règim següent:  
- Un 40 % de la subvenció concedida, una vegada resolta la convocatòria.  
- El 60 % restant, quan el beneficiari justifique la totalitat de la subvenció en els termes establits en la base següent.  
B) Entitats sense ànim de lucre  
Les ajudes econòmiques d'esta convocatòria se satisfaran a les entitats sense ànim de lucre beneficiàries quan les dites entitats justifiquen la totalitat de la subvenció en els termes establits en la base següent.  
  
  
Onze. Justificació de la subvenció  
1. Per a la percepció de la subvenció, els beneficiaris han de justificar, davant de la Direcció General de Centres i Personal Docent, els gastos i la seua destinació, en la forma establida en els apartats A i B d'esta base.  
A) Corporacions locals  
La justificació de la subvenció concedida es realitzarà per mitjà de la presentació d'un certificat de la secretaria o intervenció de l'entitat local en què conste:  
a) Una relació detallada i comprensiva de la totalitat dels ingressos, gastos i obligacions generats pel funcionament del conservatori de música imputables a l'últim trimestre de 2013 i els tres primers trimestres de l'exercici 2014.  
b) El fet del depòsit i custòdia dels justificants originals en la intervenció i tresoreria de la corporació local, a disposició de les comprovacions i els requeriments que siguen necessaris per part dels òrgans gestors de la Conselleria d'Educació, Cultura i Esport.  
En tot cas, no es podrà abonar una quantia superior a la diferència entre el total d'ingressos i el total de gastos que haja justificat.  
B) Entitats sense ànim de lucre  
La justificació de la subvenció concedida es realitzarà per mitjà de l'aportació de la documentació següent:  
a) Declaració responsable del representant del titular de l'entitat en què conste una relació detallada i comprensiva de la totalitat dels ingressos, gastos i obligacions generats pel sosteniment del centre de música per a l'últim trimestre de 2013 i els tres primers trimestres de l'exercici 2014. Serà també aplicable, en este cas, el que preveu l'últim paràgraf de l'apartat anterior.  
b) Documentació de caràcter econòmic que justifique, per un import igual o superior a la subvenció concedida, gastos corrents efectuats pel centre de música en l'últim trimestre de 2013 i els tres primers trimestres de l'exercici 2014. Tots els documents que s'aporten han de ser originals o fotocòpies compulsades.  
2. El termini per a la presentació de la justificació de la subvenció, en els termes descrits en l'apartat 1, serà determinat en la resolució d'adjudicació d'estes ajudes.  
3. La justificació de la subvenció ha de fer-se d'acord amb les instruccions i els annexos que estaran a disposició dels interessats en la pàgina web ?http://www.cece.gva.es/subvencions?.  
4. La falta de justificació és una infracció greu segons l'article 57 de la Llei 38/2003, General de Subvencions, de conformitat amb l'article 62 d'esta, que serà sancionada amb multa pecuniària i la pèrdua del dret a participar en la convocatòria d'estes ajudes durant un termini de fins a 3 anys, la possibilitat d'obtindre subvencions, ajudes públiques i avals de l'Administració o altres ens públics. Esta multa serà independent de l'obligació de reintegrament de la subvenció si s'anticipa tota o part, de conformitat amb el que disposa l'article 59 de l'esmentada Llei General de Subvencions.  
  
  
Dotze. Causes de reintegrament  
1. D'acord amb l'article 37, de la Llei General de Subvencions, serà procedent el reintegrament per part del centre receptor de les quantitats percebudes i l'exigència de l'interés de demora des del moment del pagament de la subvenció fins a la data en què s'acorde el reintegrament, en els casos següents:  
a) Obtenció de la subvenció falsejant les condicions requerides per a això o ocultant aquelles que hagen impedit l'obtenció.  
b) Incompliment total o parcial de l'objecte, de l'activitat, del projecte o la no-adopció del comportament que fonamente la concessió de la subvenció.  
c) Incompliment de l'obligació de justificació o la justificació insuficient, en els termes establits en l'article 30 de la Llei General de Subvencions, i en el termini assenyalat en la base 11.2 d'esta orde.  
  
d) Incompliment de l'obligació d'adoptar les mesures de difusió contingudes en l'apartat g de la base 9 d'esta orde de convocatòria.  
  
e) Resistència, excusa, obstrucció o negativa a les actuacions de comprovació i control financer previstes en els articles 14 i 15 de la Llei General de Subvencions, així com l'incompliment de les obligacions comptables, registrals o de conservació de documents, quan d'això es derive la impossibilitat de verificar l'ús donat als fons percebuts; el compliment de l'objectiu, la realitat i regularitat de les activitats subvencionades, o la concurrència de subvencions, ajudes, ingressos o recursos per a la dita finalitat procedents de qualssevol administracions o ens públics o privats, nacionals, o de la Unió Europea o d'organismes internacionals.  
f) Incompliment de qualsevol de les condicions i obligacions imposades als beneficiaris amb motiu de la concessió de la subvenció assenyalades en la base 9 d'esta orde de convocatòria.  
g) En els altres supòsits previstos en la normativa reguladora d'esta subvenció.  
h) Tota alteració de les condicions tingudes en compte per a la concessió de la subvenció, i en tot cas, l'obtenció concurrent de subvencions o ajudes atorgades per part d'altres administracions o ens públics o privats la suma total del qual supere el cost de l'activitat subvencionable, donarà lloc a la modificació de la resolució de concessió.  
2. El reintegrament l'haurà d'efectuar el beneficiari per mitjà de transferència bancària o xec nominatiu a favor de la Conselleria d'Hisenda i Administració Pública de la Generalitat. La còpia de la transferència bancària o el xec nominatiu hauran de ser remesos a la Direcció General de Centres i Personal Docent, per al seu coneixement o tramitació, respectivament.  
3. El procediment de reintegrament de les quantitats indegudament percebudes l'iniciarà la Direcció General de Centres i Personal Docent, la qual notificarà a l'interessat l'import de la subvenció que ha de ser reintegrat a la Generalitat, l'obligació que ha resultat incomplida pel centre i la motivació que justifica el reintegrament. Este procediment haurà de garantir la preceptiva audiència a l'interessat, abans de l'elaboració de la resolució definitiva. Esta serà notificada igualment a l'interessat i tindrà naturalesa de liquidació definitiva, a este efecte del còmput del cobrament del deute en període voluntari de recaptació.